Ministru kabineta noteikumu projekta „Valsts kapitāla daļu un valsts kapitālsabiedrību pārvaldības koordinācijas institūcijas padomes nolikums” sākotnējās ietekmes novērtējuma ziņojums

|  |
| --- |
| 1. **Tiesību akta projekta izstrādes nepieciešamība**
 |
| 1. | Pamatojums | Publiskas personas kapitāla daļu un kapitālsabiedrību pārvaldības likuma 24. panta trešā daļa.Likuma „Grozījumi Publiskas personas kapitāla daļu un kapitālsabiedrību pārvaldības likumā” 5. pants. Likums pieņemts Saeimas 2015. gada 18. jūnija sēdē, publicēts oficiālajā publikācijā „Latvijas Vēstnesis” 2015. gada 2. jūlija laidienā, stājies spēkā 2015. gada 3. jūlijā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma „Grozījumi Publiskas personas kapitāla daļu un kapitālsabiedrību pārvaldības likumā” 5. pants precizē jautājumu par Publiskas personas kapitāla daļu un kapitālsabiedrību pārvaldības likuma 24. panta minētās koordinācijas institūcijas konsultatīvo padomi, nosakot, ka Ministru kabinets izveido Koordinācijas institūcijas padomi, apstiprina tās nolikumu un personālsastāvu, kā arī tiek precizēts padomes esošo uzdevumu uzskaitījums. Vienlaikus Likums papildina Publiskas personas kapitāla daļu un kapitālsabiedrību pārvaldības likuma pārejas noteikumu 2.punktu ar trešo apakšpunktu, kurā noteikts, ka līdz 2015. gada 1. septembrim apstiprina koordinācijas institūcijas padomes nolikumu un personālsastāvu. Ņemot vērā iepriekš minēto, izstrādāts Ministru kabineta noteikumu projekts „Valsts kapitāla daļu un valsts kapitālsabiedrību pārvaldības koordinācijas institūcijas padomes nolikums”.Izstrādātais Ministru kabineta noteikumu projekts nodrošina uzdevuma Ministru kabinetam apstiprināt Koordinācijas institūcijas padomes nolikumu izpildi, kā arī ietver regulējumu par padomes darba organizāciju un institūcijām, kuru pārstāvji tiek iekļauti Koordinācijas institūcijas padomē. Paredzēts, ka darbam koordinācijas institūcijas padomē tiek deleģēts Tieslietu ministrijas pārstāvis (ņemot vērā Tieslietu ministrijas nozīmi padomes darba tiesiskuma nodrošināšanai), Finanšu ministrijas pārstāvis (ņemot vērā, ka Finanšu ministrija ir līdzatbildīga par kapitālsabiedrību dividenžu plānošanu valsts budžetā un kapitālsabiedrību ziedošanas politiku, kā arī to, ka Finanšu ministrija ir kapitāla daļu turētājs nozīmīgās kapitālsabiedrībās, tādās kā VAS „Valsts nekustamie īpašumi”, AS „Augstsprieguma tīkls”, VAS „Attīstības finanšu institūcija Altum”), Ekonomikas ministrija (kā kapitāla daļu turētājs tādā nozīmīgā kapitālsabiedrībās kā AS „Latvenergo”, kas regulāri maksā nozīmīgas dividendes valsts budžetā, kā arī vairākās citās kapitālsabiedrībās), Zemkopības ministrija (kā kapitāla daļu turētājs tādā nozīmīgā kapitālsabiedrībās kā AS „Latvijas Valsts meži” ”, kas regulāri maksā nozīmīgas dividendes valsts budžetā, kā arī vairākās citās kapitālsabiedrībās) un Satiksmes ministrija (kā kapitāla daļu turētājs virknē nozīmīgu kapitālsabiedrību kā AS „Latvijas Dzelzceļš”, „Latvijas Pasts”, „AS „Air Baltic Corporation” u.c., kā arī vairākās citās kapitālsabiedrībās).Ņemot vērā to, ka Veselības ministrija ir kapitāla daļu turētājs 14 kapitālsabiedrībās, no kurām 13 ir 100% valsts kapitālsabiedrības, kuras ir stratēģiski svarīgs veselības nozares politikas īstenošanas instruments, kā arī to, ka Kultūras ministrija ir kapitāla daļu turētājs 16 kapitālsabiedrībās, noteikumu projekts papildināts, paredzot iekļaut padomes sastāvā arī Veselības ministrijas un Kultūras ministrijas pārstāvi.Noteikumu projekts, pamatojoties uz Ekonomikas ministrijas izteikto priekšlikumu, paredz, ka nevalstisko organizāciju pārstāvji nepiedalās jautājumu izskatīšanā par Publiskas personas kapitāla daļu un kapitālsabiedrību pārvaldības likuma 26.panta kārtībā sniegtajiem koordinācijas institūcijas atzinumiem, ņemot vērā to, ka šie jautājumi ir tieši saistīti ar valsts kā akcionāra (dalībnieka) tiesībām un pienākumiem, nevis ar vispārējiem publisko personu kapitālsabiedrību pārvaldības jautājumiem. Ņemot vērā minēto, noteikumu projekts papildināts, paredzot iekļaut padomes sastāvā arī Latvijas Darba devēju konfederācijas deleģētu pārstāvi. Nevalstisko organizāciju deleģētie padomes pārstāvji tādējādi nav uzskatāmi par valsts amatpersonām, jo tie nepiedalās trešās personas tieši skarošu lēmumu pieņemšanā. Saskaņā ar noteikumu projekta 20.punktu, padome ir lemttiesīga, ja tās sēdē piedalās vairāk nekā puse no padomes locekļiem. Ņemot vērā, ka noteikumu projekta 5.punkts noteic, ka šo noteikumu 4.8.-4.10. apakšpunktos minētie padomes pārstāvji nepiedalās jautājumu izskatīšanā par Publiskas personas kapitāla daļu un kapitālsabiedrību pārvaldības likuma 26.panta kārtībā sniegtajiem koordinācijas institūcijas atzinumiem, tad var izveidoties situācija, ka minētā jautājuma izskatīšanā sēdē var piedalīties tikai neliela daļa no visiem lemttiesīgajiem padomes locekļiem. Tāpēc noteikumu projekta 20.punktā ir ietverts nosacījums, ka gadījumos, kad sēdē izskata jautājumu par Publiskas personas kapitāla daļu un kapitālsabiedrību pārvaldības likuma 26.panta kārtībā sniegtajiem koordinācijas institūcijas atzinumiem, padome ir lemttiesīga, ja tās sēdē piedalās vairāk nekā puse no šo noteikumu 4.1.-4.7. apakšpunktos minētajiem padomes locekļiem.  Pēc Ministru kabineta noteikumu projekta apstiprināšanas Ministru kabinetā noteikumos minētajām institūcijām, kurām jādeleģē padomes locekļi, tiks lūgts iesniegt informāciju par to deleģētajiem pārstāvjiem iekļaušanai koordinācijas institūcijas padomes sastāvā. Pēc šīs informācijas saņemšanas tiks sagatavots un iesniegts izskatīšanai Ministru kabinetā rīkojuma projekts par koordinācijas institūcijas padomes personālsastāvu, tādējādi pabeidzot padomes izveidošanu un nodrošinot, ka koordinācijas institūcijas padome var uzsākt Publiskas personas kapitāla daļu un kapitālsabiedrību pārvaldības likumā tai paredzēto uzdevumu izpildi. |
| 3. | Projekta izstrādē iesaistītās institūcijas | Pārresoru koordinācijas centrs |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiskas personas kapitālsabiedrības, publiskas personas kapitālsabiedrību un kapitāla daļu turētāji. |
| 2. | Tiesiskā regulējuma ietekme uz tautsaimniecību un administratīvo slogu | Netiek radīts papildus administratīvais slogs vai ietekme uz tautsaimniecību. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ministru kabinetā rīkojuma projekts par koordinācijas institūcijas padomes personālsastāvu un padomes priekšsēdētāju. |
| 2. | Atbildīgā institūcija | Pārresoru koordinācijas centrs |
| 3. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Pārresoru koordinācijas centrs, padomes sastāvā iekļautās institūcijas un nevalstiskās organizācijas |
| 2. | Projekta izpildes ietekme uz pārvaldes institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Padomes sastāvā ietilpstošajām institūcijām un nevalstiskajām organizācijām paaugstināsies padomes sastāvā deleģēto pārstāvju pienākumu un darba apjoms |
| 3. | Cita informācija | Nav. |

Anotācijas III, V un VI sadaļa – projekts šo jomu neskar.

**Ministru prezidente L.Straujuma**

**Pārresoru koordinācijas centra vadītājs P.Vilks**

03.09.2015. 08:50

904

V.Vesperis

67082812, vladislavs.vesperis@pkc.mk.gov.lv